b'\n_START_ARTICLE_\nWengen\n_START_PARAGRAPH_\nWengen on vuoristokyl\xc3\xa4 Sveitsiss\xc3\xa4, Bernin kantonissa, Lauterbrunnenin kunnassa. Kyl\xc3\xa4ss\xc3\xa4 on noin 1\xc2\xa0300 ymp\xc3\xa4rivuotista asukasta. Wengen on autoton kyl\xc3\xa4, eik\xc3\xa4 sinne johda yht\xc3\xa4\xc3\xa4n autotiet\xc3\xa4. P\xc3\xa4\xc3\xa4asiallinen matkustustustapa kyl\xc3\xa4\xc3\xa4n onkin kapearaiteinen hammasrata, Wengernalpbahn, joka kulkee Lauterbrunnenista Wengenin ja Kleine Scheideggin kautta Grindelwaldiin. Radalla liikenn\xc3\xb6i p\xc3\xa4iv\xc3\xa4saikaan junia molempiin suuntiin 2\xe2\x80\x933 kertaa tunnissa. Kyl\xc3\xa4n asukkaat parkkeeraavat autonsa Lauterbrunnenin kyl\xc3\xa4\xc3\xa4n parkkihalliin.\n_START_SECTION_\nHistoriaa\n_START_PARAGRAPH_\nVirallisissa asiakirjoissa Wengen mainittiin ensimm\xc3\xa4isen kerran vuonna 1268. Wengen oli alun perin pieni maatalousyhteis\xc3\xb6. Ensimm\xc3\xa4iset turistit saapuivat 1800-luvun alkupuolella, kun Kleine Scheideggiin avattiin majatalo vuonna 1835. Wengenin ensimm\xc3\xa4inen hotelli avattiin 1859. Turismi kasvoi suuresti, kun Wengernalpbahnin rautatie saatiin valmiiksi 1893, ja matkustaminen kyl\xc3\xa4\xc3\xa4n helpottui.\n_START_SECTION_\nMatkailu ja urheilu\n_START_PARAGRAPH_\nKyl\xc3\xa4n l\xc3\xa4heisyydess\xc3\xa4, Lauberhornin rinteill\xc3\xa4, on laskettelukeskus, jossa j\xc3\xa4rjestet\xc3\xa4\xc3\xa4n vuosittain alppihiihdon maailmancupin osakilpailu. Huollettuja laskettelurinteit\xc3\xa4 on 160 kilometri\xc3\xa4. Lauberhornin alppihiihtokilpailut on pidetty Wengeniss\xc3\xa4 vuodesta 1930 asti. Niiss\xc3\xa4 kilpaillaan sy\xc3\xb6ksylaskussa ja pujottelussa sek\xc3\xa4 alppiyhdistetyss\xc3\xa4. Haastavuutensa lis\xc3\xa4ksi Lauberhornin sy\xc3\xb6ksylaskurata on maailmancupin pisin, ja siin\xc3\xa4 saavutetaan my\xc3\xb6s suurimmat nopeudet, jopa yli 150 kilometri\xc3\xa4 tunnissa. Keskim\xc3\xa4\xc3\xa4r\xc3\xa4inen laskija laskee 4\xc2\xa0455-metrisen radan noin kahdessa ja puolessa minuutissa.'